**ПРАВИЛНИК**   
**О ОБРАСЦУ И НАЧИНУ КОРИШЋЕЊА СЛУЖБЕНЕ ЛЕГИТИМАЦИЈЕ ОВЛАШЋЕНОГ ЛИЦА ЗА ВРШЕЊЕ СТРУЧНОГ НАДЗОРА У ЗАШТИТИ АРХИВСКЕ ГРАЂЕ И ДОКУМЕНТАРНОГ МАТЕРИЈАЛА ВАН АРХИВА**

**(„Службени гласник РС“, број 24/21)**

**Члан 1.**

Овим правилником прописују се образац и начин коришћења службене легитимације овлашћеног лица за вршење стручног надзора над евидентирањем, класификовањем, одабирањем, архивирањем, чувањем, стручним одржавањем и заштитом архивске грађе, односно над њеним одабирањем из документарног материјала, који се налази код ствараоца и имаоца архивске грађе и документарног материјала (у даљем тексту: службена легитимација).

**Изглед обрасца службене легитимације**

**Члан 2.**

Службена легитимација је двострана, израђена на офсет папиру беле боје, правоугаоног облика, димензије 65 x 95 mm.

Службена легитимација је штампана на заштићеном папиру и заштићена је провидним пластифицираним материјалом.

Образац службене легитимације дат је у Прилогу који је одштампан уз овај правилник и чини његов саставни део.

**Садржина обрасца службене легитимације**

**Члан 3.**

Насловна страна обрасца службене легитимације садржи:

1) на средини десне спољне насловне стране легитимације налазе се утиснут Мали грб Републике Србије и текст изнад грба: "РЕПУБЛИКА СРБИЈА";

2) назив и седиште архива који издаје службену легитимацију исписан великим словима непосредно испод грба Републике Србије;

3) назив службене легитимације "СЛУЖБЕНА ЛЕГИТИМАЦИЈА ОВЛАШЋЕНОГ ЛИЦА ЗА ВРШЕЊЕ СТРУЧНОГ НАДЗОРА У ЗАШТИТИ АРХИВСКЕ ГРАЂЕ И ДОКУМЕНТАРНОГ МАТЕРИЈАЛА ВАН АРХИВА" исписан великим словима испод назива издаваоца;

4) непосредно испод, на средишњем делу одштампан је троцифрени идентификациони број службене легитимације.

Лева спољна страна обрасца легитимације је празна.

Унутрашња лева страна обрасца легитимације, почев од горње ивице легитимације редом надоле садржи:

1) у горњем средишњем делу, текст: "РЕПУБЛИКА СРБИЈА";

2) непосредно испод, текст: "СЛУЖБЕНА ЛЕГИТИМАЦИЈА ОВЛАШЋЕНОГ ЛИЦА ЗА ЗАШТИТУ АРХИВСКЕ ГРАЂЕ И ДОКУМЕНТАРНОГ МАТЕРИЈАЛА" исписан великим словима;

3) назив и седиште архива који издаје службену легитимацију исписан великим словима непосредно испод назива службене легитимације;

4) место за име и презиме имаоца службене легитимације испод назива издаваоца;

5) место за својеручни потпис имаоца легитимације испод места за име и презиме имаоца службене легитимације;

6) непосредно испод на средишњем делу је место за печат издаваоца службене легитимације и ознака "(М. П.)".

Унутрашња десна страна обрасца легитимације, почев од горње ивице легитимације редом надоле садржи:

1) место за фотографију имаоца службене легитимације формата 25 x 35 mm;

2) непосредно испод на средишњем делу је место за печат издаваоца службене легитимације и ознака "(М. П.)";

3) непосредно испод на средишњем делу је место за својеручни потпис директора јавног архива који је издао легитимацију;

4) непосредно испод на средишњем делу је место за датум издавања службене легитимације.

**Коришћење службене легитимације**

**Члан 4.**

Службена легитимација служи за идентификацију овлашћеног лица, коју је он дужан да покаже на захтев одговорног или другог заинтересованог лица док врши надзор. Овлашћено лице користи легитимацију само за време обављања службене дужности.

**Списак издатих службених легитимација**

**Члан 5.**

Списак издатих службених легитимација води јавни архив који издаје службену легитимацију, садржи:

1) име и презиме лица коме је службена легитимација издата;

2) идентификациони број службене легитимације;

3) датум издавања службене легитимације;

4) потврду пријема службене легитимације;

5) рубрику за напомене, у коју се уписује датум замене, престанка важења, односно уништавања службене легитимације, као и разлог за замену или престанак важења службене легитимације.

**Поступање у случају останка без службене легитимације**

**Члан 6.**

У случају да изгуби, оштети или на други начин остане без службене легитимације овлашћено лице о томе, без одлагања, писмено обавештава непосредног руководиоца ради издавања нове легитимације.

Лице које престане да обавља послове стручног надзора за заштиту архивске грађе и документарног материјала ван архива, даном престанка радног односа, односно распоређивања на друго радно место, предаје службену легитимацију свом непосредном руководиоцу.

Враћена службена легитимација се поништава.

**Ступање на снагу**

**Члан 7.**

Овај правилник ступа на снагу осмог дана од дана објављивања у "Службеном гласнику Републике Србије".